El xe segretario de ła sesion Łiga Veneta de ła Lega Nord dal 1998 e sinico de Trevixo dal 2003, quando al bałotajo del 8 e 9 de zugno el xe sta ełeto col 56,1% dei voti. Tałe risultato el va probabilmente atribuìo al so ruoło de "prestanome", omo onbra, del precedente sinìco de Trevixo, Giancarlo Gentilini, non ricandidàbiłe par aver zà esaurìo el numaro masimo de mandati consentìo da ła lexe. El xe sta menbro del "Parlamento rejonal del Veneto" dal 1990 al 2000, vicepresidente rejonal dal 1994 al 1995. El xe sta deputato eoropeo, ełeto inte el 1999 inte łe łiste de ła Lega Nord, sircoscrision nord-est, subentrando a Umberto Bossi. Daprima iscrito al grupo de deputati indipendenti, po a ła sesion dei Non iscriti, el xe sta menbro de ła Comision par ł'industria, el comercio estaro, ła ricerca e ł'energia e de ła Dełegasion a ła comision parlamentare mista UE-Romania. Ricandidà a łe ełesion eoropee del 2004, el xe rivà de novo secondo, dopo Bossi, inte ła sircoscrision nord-est, ma no el xe 'ndà drento al Parlamento eoropeo parché el leader de ła Lega el ga acetà ł'incarico proprio inte queła sircoscrision.